**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.09.2019, ora 08.00 – 20.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 20.09.2019, ora 7.00**

**RÂURI**

**Debitele au fost în general staționare,** iar pe râurile din Dobrogea au fost în creștere și s-au produs scurgeri importante pe versanți, torenți, pâraie și cresteri semnificative de niveluri pe unele râuri mici, datorită precipitațiilor cu caracter torențial căzute în interval și propagării.

Creşteri ușoare de niveluri şi debite ca urmare a precipitaţiilor slabe căzute în interval s-au înregistrat și pe unele râuri mici din jumătatea de nord a Moldovei.

Debitele se situează în general la valori cuprinse între 30-90% din mediile multianuale lunare, mai mici pe unele râuri din bazinele hidrografice: Mara, Tur, Bistra, Cerna, Suceava, Tazlău, Putna, Bârlad, Sitna şi Jijia, pe cursul Siretului, cursul superior al Crasnei, cursurile inferioare ale Timișului, Bârzavei și Carașului, pe unii afluenți ai Someșului (Ilișua, Lonea, Fizeș, Lăpuș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

Nivelurile pe râuri la stațiile hidrometrice se situează sub **COTELE DE ATENȚIE.**

**Notă:** **INHGA** a emis la ora 07:20, Atenţionarea Hidrologică pentru fenomene imediate nr. 1, COD Galben, pt intervalul 20.09.19 ora 07:30-ora 14:00, vizând scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, creşteri de debite şi niveluri cu posibile depăşiri ale COTELOR DE ATENŢIE, pe râurile din Estul judeţului Constanţa, cu probabilitatea mai mare pe unele râuri mici din Bazinele hidrografice: Nuntaşi, Săcele şi Valea Vadului.

**Debitele vor fi în general staționare,** exceptând râurile din Dobrogea unde vor fi în scădere.

Sunt posibile creşteri de niveluri şi debite pe unele râuri mici din zonele de deal și munte din nordul și nord-estul țării, datorită precipitaţiilor, în general slab cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE (posibil în afară de cele menţionate în Atenţionarea Hidrologică pentru fenomene imediate nr. 1, emisă azi, 20.09.2019, ora 07:20)**.

**DUNĂRE**

**Debitul la intrarea în ţară** (secţiunea Baziaş) în intervalul 19.09 – 20.09.2019 a fost în scădere, având valoarea de 2900 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere pe sectorul Gruia-Corabia și în creștere pe sectorul Tr. Măgurele-Tulcea.

**Debitul la intrarea în ţară** (secţiunea Baziaş) va fi în scădere (2800 m3/s).

În aval de Porţile de Fier, debitele vor fi în scădere pe sectorul Gruia – Zimnicea şi în creștere pe sectorul Giurgiu – Tulcea.

**2.** **Situaţia meteorologică în intervalul 19.09.2019, ora 08.00 –20.09.2019, ora 06.00**

**În ţară,** valorile termice au continuat să scadă în majoritatea regiunilor, mai accentuat în cele sudice și sud-estice. Cerul a fost variabil, cu înnorări temporar accentuate în sud-estul țării, la munte, iar seara și noaptea și în sud. A plouat în Dobrogea, pe arii restrânse în Muntenia, Moldova, sudul Olteniei și cu totul izolat în Maramureș. În Carpații Orientali, la altitudini de peste 1900 m, trecător s-au semnalat ninsori slabe. Punctiform, în zona litoralului, cantitățile de apă au depășit 30 l/mp (până la 45 l/mp la stația meteorologică Constanța). Vântul a suflat slab și moderat. Temperaturile maxime s-au încadrat între 15 grade la Ocna Șugatag, Suceava, Mahmudia și Joseni și 24 de grade la Giurgiu, Drobeta-Turnu Severin, Oltenița și Alexandria. La ora 06 se înregistrau -3 grade la Joseni și Toplița și 14 grade la Turnu Măgurele, Zimnicea, Constanța-Dig, București, Videle, Râmnicu Vâlcea, Urziceni, Oltenița și Titu.

***OBSERVAȚII:*** *De ieri dimineață de la ora 06 au fost în vigoare trei atenționări, cod galben, pentru fenomene meteorologice periculoase imediate, emise de către SRPV Dobrogea.*

**La Bucureşti,** vremea a devenit răcoroasă. Cerul a fost variabil, cu înnorări la începutul intervalului și din nou spre seară și pe parcursul nopții. Vântul a suflat slab până la moderat. Temperatura maximă a fost de 22 de grade la Afumați și Băneasa și de 23 de grade la Filaret. La ora 06 se înregistrau 14 grade la toate stațiile meteo.

**3. Prognoza meteorologică în intervalul 20.09.2019, ora 08.00 –21.09.2019, ora 08.00**

**În ţară, pe parcursul zilei, în nordul și nord-estul țării vremea va fi rece**, cu înnorări și local ploi, iar vântul va avea unele intensificări. În restul teritoriului valorile termice vor fi ușor mai scăzute decât cele specifice perioadei, cerul va fi variabil și izolat va ploua slab, cu o probabilitate mai mare în centru și sud-est. Vântul va sufla slab și moderat, cu intensificări pe creste. În zona montană înaltă vor fi precipitații sub formă de lapoviță și ninsoare. Temperaturile maxime se vor încadra între 13 și 23 de grade. **Noaptea, vremea va fi rece în majoritatea zonelor, cu minime ce se vor încadra între -1 și 10 grade, mai coborâte în estul Transilvaniei, până spre -4 grade,** iar cerul va fi mai mult senin. Pe arii restrânse, în special în zona subcarpatică și în depresiuni, va fi brumă.

**La Bucureşti, vremea va fi răcoroasă, chiar rece noaptea.** Cerul va fi variabil, iar vântul va sufla slab și moderat. Temperatura maximă se va situa în jurul valorii de 21 de grade, iar cea minimă va fi de 7...9 grade, mai scăzută în zona preorășenească, spre 5...6 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Mureş** informează despre **evacuarea de ape uzate, de culoare neagră, debit de 550 l/s, în Râul Mureş, din staţia de epurare de la Cristeşti a Mun. Tg. Mureş, jud. Mureş, în data de 19.09.19, ora 16.00. La ora 16.30** s-a remediat situaţia, culoarea apelor uzate descărcate revenind la normal. S-a constatat că un decantor secundar din cele 4, nu funcţiona corespunzător, astfel s-a antrenat nămol activ în râul Mureş. Compania Aquaserv SA va anunţa Dispeceratul ABA Mureş în urma oricăror defecţiuni la staţia de epurare.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 18.09.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Mureş** informează telefonic despre **producerea unui incendiu la depozitul de deşeuri al Municipiului Sighişoara, jud Mureş, azi 20.09.2019**. Se va reveni cu informaţii suplimentare.

1. **În domeniul solului şi vegetaţiei**

**Garda Forestieră Rm. Vâlcea,** informează despre **un incendiu de litieră izbucnit în data de 18.09.19, ora 14.40, care a afectat 1,5 ha de litieră, în zonă de câmpie, în zona com. Ianca, jud Olt, aparţinând de DS Olt, OS Corabia, stins la ora 16.00, de o echipă formată din 4 lucrători silvici, 8 pompieri militari şi 5 cetăţeni, cu mijloace de intervenţie specifice, palete de rachită şi 2 autospeciale de pompieri.**

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.09.2019 - 19.09.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**